ไอเอ็นจีตัดทิ้งตัวแทนพันคน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

พันคนคุณภาพงานไม่ต่ำกว่าเกณฑ์ ตั้งเป้ากรมธรรม์ใหม่4หมื่น
 โพสต์ทูเดย์ — ไอเอ็นจีตัดสัญญาตัวแทนคุณภาพต่ำร่วม 1,000 คน หลังใช้เกณฑ์ใหม่เข้มรองรับการแข่งขัน
นายฮานส์ ฟิซเซอร์ ประธานสายงานบริหารตัวแทน บริษัท ไอเอ็นจีประกันชีวิต เปิดเผยว่า กลางปีที่ผ่านมาบริษัทได้ทำการวัดคุณภาพตัวแทนแบบใหม่เพื่อสร้างความแตกต่างจากคู่แข่งขัน ทำให้ตัวแทนที่ไม่ผ่านเกณฑ์ถูกตัดสัญญาไปจำนวนมากเหลือตัวแทนทั้งสิ้น 6,500 คน จากก่อนหน้ามีจำนวน 7,500 คน เช่น ต้องไปพบลูกค้าอย่างสม่ำเสมอ มีลูกค้าใหม่เข้ามาอย่างสม่ำเสมอ ลูกค้าเก่ามีการต่ออายุอย่างต่อเนื่อง มีการเข้ารับการอบรมความรู้ต่างๆ ที่บริษัทจัดขึ้น ส่วนลูกค้าเก่าจะถูกย้ายให้ไปอยู่ในความดูแลของตัวแทนคนอื่น ทำให้การให้บริการมีความต่อเนื่อง 
“ถือเป็นการล้างบ้านและสร้างคุณภาพที่เป็นของไอเอ็นจีขึ้น รวมทั้งปรับโครงสร้างผลตอบแทนใหม่ เพราะโครงสร้างเก่าเหมาะสำหรับ 10 ปีที่แล้ว แต่ปัจจุบันสิ่งแวดล้อมทางเศรษฐกิจเปลี่ยนแปลงไป จำเป็นต้องปรับและหาคนที่สามารถปรับเข้ากับสิ่งแวดล้อมใหม่ๆ ได้” นายฮานส์ กล่าว
นายฮานส์ กล่าวว่า ปี 2553 บริษัทตั้งเป้าหมายที่จะเพิ่มฐานลูกค้าใหม่ผ่านตัวแทนให้ได้ 44.5 หมื่นกรมธรรม์ โดยจะมีการออกกรมธรรม์ใหม่ๆ ที่ตรงกับลูกค้ากลุ่มเป้าหมายของบริษัท ซึ่งเป็นกลุ่มที่มีรายได้สูง เจ้าของธุรกิจ และชาวต่างประเทศ ที่ชำระเบี้ยประกันเฉลี่ยต่อกรมธรรม์ต่อปีอยู่ที่ระดับ 3 หมื่นบาท ถือว่าสูงสุดในอุตสาหกรรม เช่น ยูนิเวอร์แซลไลฟ์ และยูนิตลิงก์ ที่จะปล่อยออกสู่ตลาดตามลำดับในปีนี้ ซึ่งยูนิตลิงก์จะออกในช่วงไตรมาสสุดท้ายของปี
นอกจากนี้ จะมีการสรรหาตัวแทนใหม่เข้ามาร่วมงานอีก 3,000 คนในปีนี้ จะมีตัวแทนรวมทั้งสิ้น 8,500 คน เพราะเชื่อว่าจะยังมีตัวแทนเก่าที่คุณภาพต่ำออกไปอีก
“เราตั้งเป้าหมายว่า เบี้ยปีแรกที่ขายผ่านตัวแทนของเราเพิ่มขึ้นได้ประมาณ 15% จากปี 2552 ที่ลดลง 1.2%” นายฮานส์ กล่าว
นายฮานส์ กล่าวอีกว่า บริษัทสนใจที่จะทำตลาดรากหญ้าเช่นกัน ตามที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีนโยบายสนับสนุน แต่จากฐานลูกค้าที่มีอยู่ และกลุ่มลูกค้าเป้าหมายที่สนใจออมเงินผ่านบริษัทยังอยู่ในกลุ่มผู้มีรายได้สูง ลูกค้ากลุ่มนี้จึงยังเป็นฐานลูกค้าหลักของบริษัท
ล่าสุดบริษัทได้ออกกรมธรรม์ ไอ ลิงก์ ซึ่งเป็นกรมธรรม์สำหรับการเตรียมตัวเกษียณเมื่อต้นเดือนก.พ.ที่ผ่านมา โดยได้ผลตอบแทนไม่ต่ำกว่า 5% ตรงกับความต้องการของประชาชนที่กำลังมองหาการออมเงินที่ได้รับผลตอบแทนดีกว่าฝากธนาคาร
สำหรับปี 2552 บริษัท ไอเอ็นจี มีเบี้ยลูกค้ารายใหม่ 2,338 ล้านบาท เพิ่มขึ้น 17% เบี้ยต่ออายุ 5,292 ล้านบาท คิดเป็นอัตราลูกค้าเก่าต่ออายุ 87% เบี้ยชำระครั้งเดียว 201 ล้านบาท เพิ่มขึ้น 34% รวมเบี้ยรับ 7,832 ล้านบาท เพิ่มขึ้น 26%